Detektor har spurgt ejeren af 100% Øko, Anibal Damiao, hvorfor han ikke kan fortælle, hvor i Sengeløse han vil genplante juletræerne.

- Som jeg fortalte dig for nogle få dage siden, så har vi spurgt vedkommende, som vi har lavet en aftale med. Vi ved ikke om han trækker sig ud af aftalen, han vender tilbage i slutningen af denne uge, sagde Damiao torsdag i sidste uge da Detektor interviewede ham.

Hvorfor har I solgt alle de her juletræer, hvis I ikke har en aftale om, hvor de skal plantes ud efterfølgende?

- Hvorfor prøver du at lægge de ord i min mund?

Du siger selv, at du ikke ved, om han bakker ud?

- Vi har ingen kontrakter. På få minutter kan vi lægge træerne på Facebook og bede folk om at tage imod dem. Det behøver vi ikke en kontrakt for at gøre.

I sælger de her juletræer og fortæller folk, at I vil plante dem igen i en skov, men I ved ikke, hvor træerne skal plantes?

- Tæt på tusind træer, måske lidt mindre end det, er allerede plantet ud.

Hvor?

- På forskellige områder på tværs af landet.

Kan du forklare, hvor de forskellige områder ligger?

- Nej, vi har mange forskellige kontakter, og det kræver simpelthen en arbejdsindsats, som vi ikke kan levere i øjeblikket. Vi har kontorfolk til at køre rundt og afhente træer, og vi gør, hvad vi har lovet vores kunder.

Jeres kunder har betalt penge for de her træer. De har købt ind på jeres ide og jeres projekt, og nu vil du ikke fortælle, hvor træerne skal plantes?

- Det er ikke sandt. Du laver fakta ud af din fantasi, fordi jeg ikke kan give dig information, som ejeren har bedt mig om ikke at offentliggøre. Der er folk, der ikke vil snakke med dig, okay?

- Det faktum, at vi har en aftale om at plante træer ud, ændrer sig ikke. Det faktum, at vi om nogle få uger inviterer folk til genplantningen, ændrer sig ikke. Du prøver at skabe en nyhed, der ikke eksisterer, i stedet for at vente og se.

I fortalte, at træerne ville blive plantet ud midt i februar. Vi er i midt februar nu, og træerne er ikke plantet ud?

- Jeg ved ikke, hvad det er for en diskussion, du prøver at vinde ved at gentage dig selv igen og igen. Vi var altid bare en lille virksomhed, der gjorde noget, som var hjælpsomt, og som var interessant for mange mennesker. Vi har ikke behandlet nogen dårligt, og vi har aldrig snydt nogen. Du prøver at nå til en konklusion, som ikke eksisterer.

Efter interviewet med Anibal Damiao har Detektor udvekslet flere mails med ham. Vi har blandt andet spurgt, om han stadig forventer at plante 260.000 træer. Vi har også spurgt, hvordan han kan love sine kunder, at træerne binder CO2 de næste 15-20 år.

- Vi er stadig på vej til at nå det mål, og vores mål for næste år er væsentligt større, men vi kan ikke afsløre det, da det vil komme vores konkurrenter til gode, skriver han i en mail.

Hvordan kan du love dine kunder, at træerne ikke bare bliver fældet næste år eller året efter, når I planter dem i små bunker spredt over hele landet?

- Jeg forstår ikke din påstand. Hvorfor skulle det give mening at fælde et træ 'næste år'? Det viser en alvorlig mangel på forståelse for, hvad et træ er, hvordan det gror, og jeg vil anbefale, at du bygger dine indsigter på nogle vidende kilder i stedet.